ვარკეთილი (თბილისის მეტრო)

ვარკეთილი — თბილისის მეტროპოლიტენის პირველი ხაზის ერთ-ერთი სადგური, რომელიც სამგორის სადგურის შემდეგ მდებარეობს. გაიხსნა 1985 წლის ნოემბერში. არქიტექტორები ვ. ბახტაძე, ა. სურვილაძე. სამშენებლო სამუშაოები განახორციელა „თბილმეტრომშენმა“.

ამ ხაზზე ჯერჯერობით უკანასკნელი სადგურია, მდებარეობს ჯავახეთის და ხომლელის ქუჩების გადაკვეთაზე. მიწისზედა ვესტიბიული არა აქვს, ქუჩებს უკავშირდება მიწისქვეშა გადასასვლელებითა და ესკალატორით. აგებულია ღია წესით. მიწისქვეშა დარბაზი კამარით გადახურული ერთიანი სივრცეა. იატაკზე კურსების გრანიტის ფილებია დაგებული. კედლები მოპირკეთებულია ლითონის ფურცლებით.

2007 წელს სადგურის რეკონსტრუქცია განხორციელდა. განახლდა კომუნიკაციები, ინტერიერის დიზაინი. დამონტაჟდა სარეკლამო ბილბორდები და მონიტორები.

2016 წელს დაიწყო ვარკეთილის მეტროს რეაბილიტაცია. მეტრო 2017 წლის სექტემბერში გაიხსნა, თუმცა, რამდენიმე თვეში, 2018 წლის 30 იანვარს ბაქანზე ე.წ. შეკიდული ჭერი ჩამოიშალა. ნანგრევების ქვეშ მოყვნენ ადამიანები, რომლებიც მატარებელს ელოდებოდნენ. შემთხვევის შედეგად 14 ადამიანი დაშავდა.  ვარკეთილის რეკონსტრუქცია-რემონტისთვის თბილისის მერიამ ახალი ტენდერი 2022 წელს გამოაცხადა. ტენდერში გამარჯვებულ კომპანია „მამისონთან“ მერიამ ხელშეკრულება გაფორმებიდან 6 თვეში გაწყვიტა.

მეორე ხელშეკრულება მერიამ უკვე უტენდეროდ, გამარტივებული წესით გაუფორმა შპს „ბადა ქონსთრაქშენს“. ხელშეკრულების ღირებულება დაახლოებით 13.4 მილიონი ლარია, ხოლო კომპანიის დამფუძნებელი ქართული ოცნების დამფინანსებელია. 2026 წლისთვის მეტროს რეაბილიტაცია დასრულებული არ არის.

 იხილეთ აგრეთვე 
 თბილისის მეტროპოლიტენის სადგურების სია

 რესურსები ინტერნეტში  
 მეტროსადგური „ვარკეთილი“ თბილისის მეტროს ოფიციალურ საიტზე
 მეტროსადგური „ვარკეთილი“ თბილისის ოფიციალური საიტის გზამკლვევში 

 სქოლიო 

კატეგორია:ახმეტელი-ვარკეთილის ხაზი